ג'ון הרט

סר ג'ון וינסנט הרט (באנגלית: John Vincent Hurt;‏ 22 בינואר 1940 – 25 בינואר 2017) היה שחקן קולנוע בריטי זוכה 3 פרס באפט"א ומועמד ל-2 פרסי אוסקר, והיה חבר במסדר האימפריה הבריטית. נמנה עם שחקני האופי הידועים והמבוקשים ביותר בבריטניה. במהלך הקריירה המגוונת שלו, שהחלה עוד בשנות השישים של המאה העשרים, גילם באופן מהימן תפקידי אופי רבים, רבים מהם מבוססים על דמויות היסטוריות. הרט נולד בצ'סטרפילד, דרבישייר אנגליה לפיליס, שחקנית חובבת וארנולד הרברט הרט, כומר. למד אמנות בבית הספר לאמנויות "סנט מרטין", אולם ב-1962 פנה למשחק. הופיע עם ה"רויאל שייקספיר קומפני" ולמד באקדמיה המלכותית לאמנות הדרמה (RADA). במשך שנים היה אלכוהוליסט, אולם נגמל עם חלוף הזמן. תפקידו הקולנועי הראשון, משנת 1962, היה בסרט "הפראיים והנכונים", אולם את דמותו המרכזית הראשונה גילם בסרט "אדם לכל עת", כריצ'רד ריץ'. היה זה תפקידו כקוונטין קריספ השערורייתי, בסרט הטלוויזיה הביוגרפי "עובד המדינה העירום" [1] (1975), שהקנה לו את פרסומו – הרט זכה בפרס באפט"א לטלוויזיה בגין תפקידו זה. בשנת 1976 גילם את דמותו של הקיסר הרומי הנודע לשמצה, קליגולה, בסדרת הדרמה הבריטית "אני, קלאודיוס". הרט החל לפתח קריירה קולנועית משגשגת, ובין תפקידיו הבולטים ניתן למנות את קיין, הקורבן הראשון של החוצן בסרט "הנוסע השמיני", מקס במותחן הפשע של אלן פארקר "אקספרס של חצות" (שעליו היה מועמד לראשונה לפרס אוסקר על שחקן משנה ובנוסף זכה בפרס באפט"א לשחקן הטוב ביותר בתפקיד משנה ובפרס גלובוס הזהב), פעיל בית הספר הרדיקלי "סקרוודייק" בסרט "מלקולם הקטן" ודמותו של ג'וזף מריק, בביוגרפיה הקולנועית "איש הפיל". כן גילם תפקיד ראשי בשובר הקופות של סאם פקינפה (The Osterman Weekend" (1983", ובסרט "תשוקות באפריקה" (1987). הרט שיחק פעמיים בעיבודים לספרו של דוסטויבסקי, "החטא ועונשו", ב-1979 גילם את רסקולניקוב התפקיד הראשי במיני-סדרה טלוויזיונית, ובשנת 2002 הופיע בתפקיד החוקר פורפירי בסרט קולנוע בבימויו של מנחם גולן. במהלך הקריירה שלו גילם דמויות פוליטיות רבות, השונות זו את זו באופיין – בתחילת הקריירה שלו גילם את דמותו של וינסטון סמית' בעיבוד הקולנועי לספר 1984. מאידך, בשנת 2006 גילם את מנהיגה של בריטניה הפאשיסטית בסרט "ונדטה". ב-2007 השתתף בתפקיד ראשי בסרט "רציחות באוקספורד", שבו גילם את ארתור סלדום, פרופסור באוניברסיטת אוקספורד. בשנת 2016 שיחק בסרט הדרמה הביוגרפי "ג׳קי" על ג'קלין קנדי-אונאסיס, רעייתו של נשיא ארצות הברית ג'ון פ. קנדי, בכיכובה של נטלי פורטמן. הרט גילם את דמותו של מספר הסיפורים הזקן בתוכנית הטלוויזיה הבריטית סיפורי עמים, שהופקה בשנים 1989-1988 ואת דמותו של הקיסר קליגולה בסדרה הבריטית אני, קלאודיוס שהופקה על פי רומן בשם זה. הוא שימש כקריין בסדרה כוכב האדם. בשנת 2013, הוא גילם לדקות ספורות את התגלמותו האבודה של הדוקטור בסדרת המדע הבדיוני דוקטור הו. בנובמבר של אותה שנה, חזר הארט וגילם את "דוקטור המלחמה" בספיישל ה-50 שנה לסדרה. ביוני 2004 קיבל את אות מסדר האימפריה הבריטית. נפטר ב-25 בינואר 2017 בגיל 77. ג'ון הרט, במסד הנתונים הקולנועיים IMDb (באנגלית) ג'ון הרט, באתר "אידיבי", מאגר הידע העברי לקולנוע ישראלי ועולמי ג'ון הרט, באתר AllMovie (באנגלית) ג'ון הרט, באתר Rotten Tomatoes (באנגלית) ג'ון הרט, במסד הנתונים הקולנועיים KinoPoisk (ברוסית) ג'ון הרט, באתר AllMusic (באנגלית) ג'ון הרט, באתר MusicBrainz (באנגלית) ג'ון הרט, באתר Discogs (באנגלית) ג'ון הרט, באתר "Find a Grave" (באנגלית) ג'ון הרט, באתר אנציקלופדיה בריטניקה (באנגלית) ביוגרפיה באתר ה-BBC ‏ אמיר קמינר, ג'ון הארט: בגילי לא מודאגים מגודל התפקיד, באתר ynet, 21 בנובמבר 2011 ynet, השחקן ג'ון הרט הלך לעולמו, באתר ynet, 28 בינואר 2017 אורי קליין, הניצוץ הנצחי של ג'ון הרט כבה, באתר הארץ, 28 בינואר 2017 תומס וינצ'יגרה, הניו יורק טיימס, איי, קלאודיוס - כל הצרות של הסדרה הנצחית, באתר הארץ, 24 בדצמבר 2012 סאן ברוקס, הגרדיאן, 30 שנה ל"הנוסע השמיני", באתר הארץ, 23 באוקטובר 2009 תמר גלבץ, קולנוע - שמפאניה ואוכמניות "תשוקות באפריקה' (בריטניה, 1987), במאי: מייקל רדפורד, שחקנים: גרטה סקאצ'י, צ'ארלס דאנס, ג'ים אקלנד, שרה מיילס, ג'ון הארט, ג'ראלדין צ'אפלין, ריי מקאנלי, טרבור האווארד, סוזאן פליטווד, כל העיר, 9 בספטמבר 1988 אורי קליין, נקודה אדומה, באתר הארץ, 5 בדצמבר 2002 ישי קיצ'לס, עכבר העיר תל אביב, ויכסה - "ונדטה" - קשקוש אנרכיסטי שמשתמש בהרבה מאוד מילים כדי להגיד שום דבר, באתר הארץ, 2 באפריל 2006 רותה קופפר, הפרק המיוחד של "דוקטור הו" ישודר גם ביס, באתר הארץ, 10 בנובמבר 2013 איתמר זהר, השחקן הבריטי ג'ון הרט מת בגיל 77, באתר הארץ, 28 בינואר 2017